Nicolai Wammen (S), 2003-04-08:
Irak står netop nu i en situation, hvor der er stor brug for en omfattende humanitær indsats, og hvor alt tegner til, at der også vil blive brug for en solid genopbygningsindsats.
Set i dette lys var Socialdemokraterne parate til, at regeringens aktstykke vedrørende humanitær- og genopbygningsindsats kunne være blevet færdigbehandlet på finansudvalgsmøderne den 2. april, som det også er blevet bekræftet af bl.a. Venstres ordfører. Det er ikke, fordi der ikke kan stilles kritiske spørgsmål til den måde, regeringen har lagt op til at hjælpe, for det kan der bestemt, ikke mindst hvad angår finansieringsdelen, men fordi vi finder, at der principielt er gode argumenter for en opdeling af aktstykket.
Men af hensyn til, at det specielt på det humanitære plan var godt, hvis der kunne sendes et hurtigt dansk signal, var vi trods disse store betænkeligheder parate til at acceptere aktstykket, så man kunne komme i gang.
SF stod imidlertid fast på sit ønske om en opdeling af aktstykket og en behandling i salen, og regeringen ønskede på sin side at efterkomme SF's ønske, og dermed endte situationen her i salen.
Derfor er vi her i dag.
På denne baggrund kunne der imod Socialdemokraternes ønske ikke træffes en beslutning i onsdags, og derfor skal vi i dag helt overordnet tage stilling til, hvorvidt regeringens forslag bør opdeles i to: en humanitær og en genopbygningsdel. Vi skal med andre ord under alle omstændigheder i dag forholde os til, hvorvidt opdeling af aktstykket vil være fornuftigt.
I den anledning skal jeg sige, at vi principielt er enige med SF i, at det ville være hensigtsmæssigt, at der var sket en opdeling af aktstykket i en humanitær og en genopbygningsdel.
Denne fremgangsmåde var eksempelvis også den, man brugte i forbindelse med Kosovo, hvor man helt bevidst adskilte disse to hjælpeformer.
En sådan opdeling vil samtidig betyde, at vi kan sætte den humanitære indsats i værk, alt imens vi vil få bedre mulighed for at få overblik over, hvilken slags genopbygning der er brug for i Irak, samt hvem der i givet fald skal stå for denne.
I den forbindelse skal der ikke herske tvivl om, at for Socialdemokratiet er det af meget stor betydning, at genopbygningsindsatsen sker med FN i en afgørende rolle. Jeg vil dog også gøre det meget klart i dag, at såfremt forslaget om opdeling ikke bliver vedtaget, vil Socialdemokraterne stemme for regeringens aktstykke, idet vi finder det vigtigt, at vi hurtigt kommer i gang med indsatsen.
Det var beskeden i Finansudvalget, og det er beskeden i dag.
Det ændrer ikke på, at vi har en lang række betænkeligheder ved dette forslag.
Jeg vil derfor gerne bruge denne lejlighed til meget klart at understrege, at Socialdemokraterne finder det uforståeligt, at regeringen for at finansiere den danske humanitære indsats og genopbygningsindsatsen bl.a. vælger at skære ned på vores i forvejen beskårede bistand, når det gælder bl.a. Afrika.
Dette skal ses i lyset af, at regeringen bl.a. har en uberørt Mifresta-reserve på 250 mio. kr. stående til netop sådan en situation, som vi i disse dage og timer ser i Irak.
Man må derfor spørge sig selv: Hvorfor vil regeringen skære massivt ned på den eksisterende hjælp til nogle af verdens fattigste lande, når det ikke er nødvendigt, når der er et alternativ, når pengene til netop dette formål står klar til brug på finansloven? Hidtil har hverken udenrigsministeren eller hr. Kristian Jensen kunnet give noget fornuftigt svar.
Tilbage står derfor, at regeringen, uden at det er nødvendigt, skærer voldsomt ned på bistanden til nogle af verdens fattigste.
Jeg skal derfor kraftigt appellere til, at regeringen genovervejer sit finansieringsforslag og i stedet bruger de 250 mio. kr. i den særlige Mifresta-pulje og dermed skåner de mange gode projekter i verdens fattigste egne, som man ellers ikke vil kunne gennemføre i fremtiden.
Det vil være et stærkt signal og en god markering af, at Danmark tager sit ansvar
for ikke blot Irak, men den tredje verden alvorligt
På denne baggrund ser Socialdemokraterne frem til en hurtig og effektiv udvalgsbehandling, så vi uanset det endelige udfald kan komme i gang med denne vigtige del af en dansk indsats i Irak.